Tiuhti ja Viuhti

Tiuhti ja Viuhti () ovat Tove Janssonin Muumi-teoksissa esiintyvä kaksikko. He ovat arkoja ja pieniä olentoja, jotka eivät luota aluksi keneenkään, eivätkä mielellään paljasta salaisuuksiaan muille. Tiuhti ja Viuhti ovat keskenään lähes samannäköisiä, mutta heidät erottaa siitä, että Tiuhtilla on yleensä päässään punainen piippalakki.Tiuhti ja Viuhti Moomin.com. Viitattu 7.5.2014.

Tiuhti ja Viuhti puhuvat merkillisesti, sillä he lisäävät lähes jokaisen sanan loppuun ti-tavun (ruotsinkielisessä alkuteoksessa sla-tavun). Sarjakuvatarinassa Maailmanloppu tulee! tämä selitetään sillä, että he puhuvat ulkomaan kieltä. Pääsääntöisesti muut hahmot eivät ymmärrä Tiuhtin ja Viuhtin puhetta, vaikka lukija pystyy ymmärtämään sitä.

Tiuhti ja Viuhti Tove Janssonin tuotannossa
Muumikirjoissa Tiuhti ja Viuhti tavataan ensi kerran teoksessa Taikurin hattu (1948). Heidän aivan ensimmäinen esiintymisensä oli kuitenkin Tove Janssonin Ny Tid -lehteen vuosina 1947–1948 piirtämässä sarjakuvassa Jorden går under! (suomennettu nimellä Maailmanloppu tulee! vuonna 2007), joka perustuu aiempaan Muumipeikko ja pyrstötähti -kirjaan. Jansson piirsi sarjakuvaa samaan aikaan kun hän kirjoitti Taikurin hattua. Tiuhti ja Viuhti nähtiin ensi kerran 5. joulukuuta 1947 ilmestyneessä stripissä, jossa he kömpivät yllättäen esiin perhosia keräävän hemulin lasipurkista. Toisin kuin muumikirjoissa, tässä sarjakuvassa Tiuhti ja Viuhti kiroilevat.Juhani Tolvanen: Esimuumi (s. 69) ja Trygve Söderling: Onnellinen sarjakuvapiirtäjä (s. 73–74) teoksessa Maailmanloppu tulee! Tove Janssonin ensimmäinen muumisarjakuva Ny Tid -lehdessä 1947–48. Ny Tid, Helsinki 2007. Lisäksi sarjakuvassa Niiskuneiti ymmärtää heidän puhettaan, sillä ”hänellä oli naisen vaisto”.Maailmanloppu tulee!, s. 27.

Kirjassa Taikurin hattu Tiuhti ja Viuhti tulevat Muumilaaksoon paetessaan Mörköä. He kantavat mukanaan suurta matkalaukkua, jossa he piilottelevat Mörön himoitsemaa kuningasrubiinia. Tässä kirjassa vain Hemuli osaa puhua heidän kanssaan. Tove Janssonin teoksista Tiuhti ja Viuhti nähdään myöhemmin vielä kuvakirjassa Vaarallinen matka, jossa heidät on kuvattu hieman eri näköisiksi kuin aiemmin.

Tiuhti ja Viuhti perustuvat osin Tove Janssoniin ja Vivica Bandleriin, johon Janssonilla oli lyhyt suhde vuonna 1947. Hahmojen nimet olivat alkujaan salanimiä, joita Jansson oli käyttänyt kirjeissään (Tofslan = Tove, Vifslan = Vivica). Tove Janssonin elämäkerturi Boel Westin on tulkinnut, että Tiuhtin ja Viuhtin salaisuus (matkalaukun kätketty sisältö) kuvaa vertauskuvallisesti Janssonin ja Bandlerin salattua suhdetta.Kuisma Korhonen: Tuhatkasvoisen taiteilijan elämä: Boel Westinin elämäkerta kuvaa Tove Janssonia luomisen ilon ja velvollisuuksien ristipaineessa  Helsingin Sanomat 8.5.2007. Viitattu 7.5.2014.

Tiuhti ja Viuhti muualla
Muumilaakson tarinoita -sarjassa Tiuhti ja Viuhti esiintyvät jaksoissa ”Pikkuruiset vieraat” (osa 6), ”Matkalaukku” (osa 7), ”Taikurin taika” (osa 8) ja ”Ihana lahja” (osa 72), joista kaikki paitsi viimeinen perustuvat Taikurin hattu -kirjaan. Sarjan suomenkielisessä versiossa Tiuhti ja Viuhti puhuvat normaalisti, mutta ruotsinkielisessä versiossa he puhuvat sla-kieltä. Sarjassa hahmojen suomenkielisinä ääninä ovat Yleisradion dubbauksessa Marja Packalén (Tiuhti) ja Leena Uotila (Viuhti). MTV:n dubbauksessa hahmojen ääninä ovat Ella Pyhältö (Tiuhti) ja Katja Aakkula (Viuhti). Muumilaakso -sarjassa ääninä ovat Anna Puu (Tiuhti) ja Paula Vesala (Viuhti)

Tiuhti ja Viuhti esiintyvät myös tietokonepelissä Muumit ja Taikurin hattu, jossa he puhuvat samoin kuin kirjoissa.

Tiuhtin ja Viuhtin suomenkieliset ääninäyttelijät
 Vuosi Sarja / Peli Näyttelijä 1991–1994  Muumilaakson tarinoita  Marja Packalén (Tiuhti)Leena Uotila (Viuhti) 1997  Muumit ja Taikurin hattu  2007  Muumit ja suuri syysjuhla  Pauliina Holmqvist (molemmat) 2007–2008  Muumien maailma  Johanna Viksten (Tiuhti)Vuokko Hovatta (Viuhti) 2017  Muumilaakson tarinoita  Ella Pyhältö (Tiuhti)Katja Aakkula (Viuhti) 2020  Muumilaakso  Anna Puu (Tiuhti)Paula Vesala (Viuhti)

 Lähteet 

Luokka:Muumihahmot